
ELSŐ FEJEZET





Amikor gyerek voltam, apám mindig azt mondogatta, hogy elátkozott csillagzat alatt születtem. Miközben új börtönömben ücsörögtem, hirtelen elfogott az aggodalom, hogy talán tényleg igaza volt.

Valahányszor lehunytam a szemem, azért imádkoztam, hogy ha kinyitom, akkor már valahol máshol legyek. Azt akartam, hogy ez az egész csak egy álom legyen, hogy ne legyen igaz, ami az elmúlt pár napban történt, de a cella falának látványa már szinte beleégett a retinámba. Amikor újra kinyitottam a szemem, a rácsok még mindig ott voltak, és az emlékezetembe idézték, hogy tényleg rab vagyok itt, ebben az újabb ketrecben. Csak ezúttal a legádázabb ellenségem tartott fogva.

Jordan órákkal ezelőtt magamra hagyott, és azóta azzal ütöttem el az időt, hogy tanulmányoztam a környezetemet, és megpróbáltam valami menekülési lehetőséget találni. Egyelőre minden eredmény nélkül. Átváltoztam farkassá, hogy megpróbáljak kommunikálni a falkámmal, de túl messze voltak. Találtam néhány egyszerű ruhadarabot a kemény priccsen, és felvettem őket. Aztán keresni kezdtem egy gyenge pontot a rácson, egy repedést a falon, bármit, amit fel lehetne használni, de nem volt szerencsém. A Kígyótartók börtönével ellentétben itt nem voltak ablakok, és a levegő is dohosnak érződött, ami arra engedett következtetni, hogy a föld alatt vagyok. De legalább kamerákat vagy mikrofonokat nem láttam, és elektromos zümmögést sem hallottam, ami a megfigyelésemre utalt volna. Két férfi alakváltó őr állt a cellám előtt, és még csak rám sem néztek. Ha koncentráltam, hallottam a szívverésüket. Lassú és szabályos volt, mintha egy kicsit sem aggasztaná őket a jelenlétem. Végül is csak egy ketrecbe zárt kis farkas voltam, akit nem tekintettek fenyegetésnek.

Fogalmuk sem volt róla, hogy mekkorát tévednek.

Kaden megtanított arra, hogyan kell harcolni, Stella pedig arra, hogyan kell farkasként viselkedni. Valahogy időközben megtanultam használni a Hold érintésének ajándékát is. Tudtam, hogy ki fogok jutni innen, és visszafogok térni az igazi falkámhoz. Csak ki kell várnom a megfelelő pillanatot.

Amikor eszembe jutott Kaden, olyan erővel fogott el a szomorúság és a vágyakozás, hogy alig kaptam levegőt. Megdöbbentett, hogy mennyire hiányzik, és még szörnyűbb volt a tudat, hogy biztosan gyűlöl is. Kaden arckifejezése akkor, amikor elhajtottunk Jordannel, örökre belevésődött az elmémbe, olyan tisztán, mint a nap. Azt hitte, hogy önszántamból mentem el, hogy nem tudtam ellenállni a Jordanhez fűződő párkötésnek, és az Oroszlánt választottam helyette. Kétségbeesetten szerettem volna elmagyarázni neki, hogy csak azért tettem, hogy megmentsem a Kígyótartó-falkát az Oroszlánoktól és a szövetségeseiktől, a Nap-boszorkányoktól. Ha nem kötöttem volna alkut Jordannel, az egész erdő hamuvá égett volna, és vele együtt a falkám is. Fájdalmas volt hátrahagyni őket, különösen azzal a tudattal, hogy árulónak hisznek, de legalább életben maradtak.

Megdörzsöltem a karomon a Kígyótartó-jelet, remélve, hogy az áldozatom nem volt hiábavaló. Láttam elmenni a Nap boszorkányait, és Jordan megesküdött, hogy a falkámnak nem esik bántódása. Bár nem bíztam a társamban, csak remélni tudtam, hogy betartotta az ígéretét. De vajon meddig lesz így? És mi lesz Jordan következő lépése? Azt mondta, hogy nagy tervei vannak velem, de elment, mielőtt közölte volna, hogy mik azok. Nem tehettem mást, csak vártam, hogy visszajöjjön.

Mintha csak a gondolataim idézték volna meg, a párkötelék egyszer csak életre kelt, lélegzetelállító gyorsasággal és hirtelenséggel. Szörnyű vágyakozás fogott el, amikor lépteket hallottam az ajtó előtt, és elakadt a lélegzetem, miközben Jordan érkezését vártam. Amikor az ajtó kinyílt, minden erőmre szükség volt, hogy ne pattanjak fel, és ne rohanjak oda az Oroszlán-falka új alfájához.

Jordan megállt az ajtóban a maga teljes jóképű, izmos mivoltában. Már ránézésre is túl dögös volt, és pimasz tekintetén látszott, hogy ezt tudja is magáról. Eszeveszetten szerettem volna beletúrni abba a szélfútta, szőke loboncába, és a számmal végigsimítani a napbarnított bőrén, miközben erős karjával átfog, és…

Nem! Megráztam a fejem, hogy megtisztítsam az elmém, miközben Jordan intett a két őrnek, hogy hagyjanak magunkra bennünket. Miután egyedül maradtunk, igazi alfa-magabiztossággal indult el felém, én pedig összeszorított foggal próbáltam mozdulatlan maradni, de egész testemben remegtem az erőfeszítéstől. Kadent akarod, nem Jordant. Kadent, Kadent, Kadent…

Amikor Jordan megállt a rács előtt, észrevettem, hogy egy tányér ételt és egy üveg vizet tart a kezében. Szinte azonnal megcsapott az illat, és összefutott a nyál a számban, aztán megkordult a gyomrom. Nem is emlékeztem, mikor ettem utoljára. Az éhségemnél már csak a szomjúságom volt rosszabb.

– Gondoltam, jólesne neked egy kis frissítő – mondta Jordan, nagylelkűnek tettetve magát, mintha nem hagyott volna magamra órákra ennivaló és víz nélkül.

Először átdugta a vizespalackot a rácson, én pedig óvatosan felálltam, hogy kivegyem a kezéből. Vigyáztam, hogy ne érjek hozzá, mert tudtam, hogy attól csak még inkább felerősödne a vonzás. Nyilvánvalóan akart tőlem valamit, ezért muszáj volt megőriznem mellette a hidegvéremet.

– Nem nyúltam a kajádhoz – folytatta, félreértelmezve a tétovázásom okát.

Felhúztam a szemöldökömet, miközben kinyitottam a vizespalackot, és hallottam a kupak roppanását, ami jelezte, hogy érintetlen. Mohón inni kezdtem, hogy csillapítsam gyötrő szomjamat, de néhány hosszú korty után tudatosan megálltam, nehogy rosszul legyek.

Jordan beadta a rácson az ennivalót. Nem tudtam megállni, hogy ne bámuljam meredt szemmel a szalonnás-sajtos omlettet, kolbásszal és pirítóssal, szépen elrendezve a papírtányéron. Külön erőfeszítés kellett hozzá, hogy ne tömjem azonnal a számba. Ehelyett mélyeket lélegeztem, és bevetettem a farkasérzékeimet, hogy kiderítsem, van-e benne valami oda nem illő.

Fűszerek, hús, sajt, tojás, kenyér. Semmi más.

– És nem is mérgeztem meg, ha erre vagy kíváncsi – mondta Jordan, már-már vidáman. – Nem akarlak bántani, Ayla.

– Tényleg nem? Azelőtt nem esett nehezedre – ültem vissza a priccsemre az ennivalóval. Reméltem, hogy az evés segít, hogy visszanyerjem az erőmet. Jordan némán figyelte, ahogy a műanyag késsel és villával belevágok az omlettbe, és a számhoz emelek egy darab tojást. Kényszerítettem magam, hogy kicsi, lassú falatokkal haladjak ahelyett, hogy falni kezdtem volna.

Jordan nekidőlt a cella rácsainak, úgy nézte, ahogy eszem.

– Gondolkoztál az ajánlatomon, hogy az alfa-királynőm legyél?

Megrágtam a falatot, és rámeredtem. Nem szakítottam meg a szemkontaktust, pedig az érzéseim összevissza cikáztak a gyűlölet és a vágy között.

– Megölted a bátyámat, és elraboltál az új falkámtól. A társad sem leszek soha, nemhogy a királynőd.

– Már most is a társam vagy. – Az arrogáns kijelentés rosszul érintett, még ha helytálló is volt. – A csillagok döntöttek így, és most, hogy az apám meghalt, és én vagyok az alfa, másképp lesznek a dolgok.

– Nem tűnsz túl szomorúnak a veszteség miatt – motyogtam egy falat pirítóssal a számban.

– A családod kiirtása az apám döntése volt, nem az enyém – folytatta Jordan. – Én nem akarok több vérontást.

Durván felkacagtam.

– Néhány órával ezelőtt még azzal fenyegetőztél, hogy megölöd a gyerekeket, most meg higgyem el, hogy igazából szent vagy?

Jordan álla megfeszült.

– A Nap-boszorkányok megígérték, hogy segítenek az Oroszlánok uralma alá hajtani az összes többi falkát. Veled az oldalamon egyesíthetjük a Rákok megmaradt tagjait az Oroszlánokkal, utána pedig a többi falka már harc nélkül is beáll a sorba. Együtt fogunk uralkodni a zodiákus farkasok felett, ahogy a csillagok mindvégig akarták.

– Tőlem aztán elhúzhatnak a csillagok a francba! – válaszoltam. – És ha már itt tartunk: te is.

Jordan oldalra hajtotta a fejét, és meglepett arcot vágott, mintha arra számított volna, hogy simán beadom a derekam. Amiről persze rohadtul szó sem lehetett. Továbbra is éreztem a kötelék mindent elsöprő vonzását iránta, de nem akartam ilyen könnyen megadni magam és a párja lenni. Csak azért voltam hajlandó eljönni vele, hogy a Nap-boszorkányok ne pusztítsák el a Kígyótartó-falkát. Semmi többről nem volt szó.

– Ez a sorsunk – mondta Jordan. – Tudom. És te is tudod. Minél hamarabb megadod magad neki, annál könnyebb lesz.

– Soha! – hördültem fel.

Jordan közelebb lépett a cellám ajtajához, és hirtelen nagyon is élesen láttam, ahogy az izmai a fényben mozognak, ahogy kigombolt fehér inge megmutatja a nyakát, majd megcsapott az illata: a napfény és a sivatagi levegő aromája. A szívem gyorsabban kezdett verni a késztetéstől, hogy felpattanjak, és odarohanjak hozzá, és éreztem, ahogy megmozdulok, mielőtt észbe kaphattam volna. Az ujjaim a vasrácsokra fonódtak, mintha szét tudták volna feszíteni azokat, csak hogy eljuthassak Jordanhez. Bármit is mondtam, bárhogy is küzdöttem ellene, nem tagadhattam le a kötelék vonzását. Jordan csáberejével szemben még a félbehagyott étel sem számított.

Lehunytam a szemem, remélve, hogy ez majd megszabadít a varázslattól, de nem működött. Minél inkább próbáltam szembeszállni vele, annál erősebb lett a vágy, hogy együtt legyek Jordannel. Kétségkívül nagyon jóképű volt, láthatóan erős és egészséges. Minden megvolt benne, amit csak egy nő kívánhat a párjától. Kívülről legalábbis. Mert a személyisége sok kívánnivalót hagyott maga után. Tehetetlen dühvel fújtam egy nagyot, és kinyitottam a szemem.

Azt láttam, hogy Jordan mohó tekintettel bámul rám. Láttam ezt a nézést Kaden szemében is, és pontosan tudtam, mit jelent, de Jordannél más volt. Mélyen a vágyakozás alatt olyan kínzóan rossz érzésem támadt, amitől megmozdult a gyomromban az, amit az előbb ettem.

– Tudom, hogy akarsz engem – mondta Jordan hideg, magabiztos mosollyal. – A párkötelék nincs teljesen megpecsételve addig, amíg nem szexeltünk. Ezért bújsz ki a bőrödből a vágytól, hogy a közelembe kerülj. Ne aggódj, a következő teliholdnál rendezünk egy nagy ünnepséget, és akkor majd igazi pár lesz belőlünk. És hivatalosan is csatlakozol az Oroszlán-falkához.

Minden önuralmamra szükségem volt, hogy eltitkoljam: egy lépésre vagyok attól, hogy nekiugorjak a rácsnak miatta, pedig a szavai rémülettel töltöttek el.

– Szó sem lehet róla – nyújtottam ki a karom, hogy lássa a Kígyótartó-jelet. – Már van falkám, nem emlékszel? És ami a párosodási szertartást illeti, azt is inkább kihagyom, kösz szépen.

– Pedig meglesz – mondta Jordan, és ez inkább fenyegetésnek hangzott, mint ígéretnek. – Gondoskodom róla.

Jordan ellökte magát a rácstól, és kiment a helyiségből. Erős rántást éreztem a láthatatlan kötélen, és legszívesebben utánamentem volna. De nem mehettem, mert be voltam zárva egy nyavalyás ketrecbe. Bár egy részem hálás volt ezért a börtönért, nem voltam biztos abban, hogy mi történt volna, ha Jordannel pár percnél hosszabb időre magunkra maradunk.

Abban a pillanatban, ahogy távolabb kerültünk egymástól, éreztem, hogy újra tudok koncentrálni. Vettem egy mély lélegzetet, és lassan kiengedtem, majd visszamentem az ágyamhoz és az ennivalómhoz. Bármi is lesz, nem párosodhatok Jordannel. Kadent akarom, nem Jordant – annak ellenére, amit a párkötelék súgott, és annak ellenére, hogy mennyire ellenállhatatlannak találom az Oroszlán-alfát, amikor a közelében vagyok.

Élénk emlékképek rohantak meg a Konvergenciáról, miközben folytattam az evést. A szégyen, amikor Jordan elutasított, aztán az utána következő zűrzavar és borzalom, a falkám és a bátyám elvesztésének fájdalma. Olyan volt, mintha csak tegnap történt volna. Szörnyű érzés volt, hogy az a hím, aki elvileg a párom, vadászik rám. Majdnem olyan szörnyű, mint látni a bátyámat elesni. Mindenki, aki a családomhoz tartozott, meghalt azon az éjszakán az Oroszlán-falka miatt.

Harag forrongott a zsigereimben – olyan ismerős érzéssel, amit most már örömmel üdvözöltem. Meg fognak fizetni mindazért, amit elkövettek. Lehet, hogy a szüleim rosszul bántak velem, de attól még a szüleim voltak. És Wesley? Jobban szerettem őt, mint bárki mást az életemben, és az Oroszlánoknak meg a szövetségeseiknek köszönhetően most halott. Persze nem Jordan volt az, aki bevitte a gyilkos csapást, de attól még ugyanolyan bűnrészes volt mindegyikük halálában. Ugyanúgy lakolnia kell, mint a többieknek.

Erről gondoskodni fogok.

Órák teltek el. Próbáltam aludni, de az agyam túlságosan is tudatában volt annak, hogy ellenséges területen vagyok, és két őr van tőlem alig néhány méterre. Ráadásul fogalmam sem volt, mennyi ideig voltam kiütve, miután Jordan beinjekciózott. Talán napokig. Elég ideig ahhoz, hogy a Kígyótartó-falka kanadai területéről áthozzanak Arizonába, az Oroszlánokhoz. Megtapogattam a szúrás helyét, és azon tűnődtem, vajon mit adott be. Alakváltó véremnek le kellett volna küzdenie a legtöbb szert, de Jordan ezek szerint megtalálta a módját, hogy órákra leszedáljon.

Miután jó ideig forgolódtam a kemény priccsen, csak egyre nyugtalanabb lettem, így inkább felkeltem. Ahhoz voltam szokva, hogy a napom nagy részét edzéssel és harccal töltsem, nem pedig ketrecbe zárva, mint egy állat. Nyújtani kezdtem, hogy elüssem az időt, és végigcsináltam az összes pózt, amíg el nem lazultam, és az összes tompa fájdalmam el nem múlt. Aztán elkezdtem azokat a formagyakorlatokat, amelyeknek a megtanítására Kaden annyi időt áldozott. Nem volt ugyanaz nélküle gyakorolni, de segített elterelni a figyelmemet a jelenről. Meg a párzási szertartásról, amit Jordan említett.

A testem simán mozgott, és mostanra már természetessé váltak a kitérések, vetődések, rúgások. Hirtelen eszembe jutott az edzések első néhány napja, amikor még alig tudtam megállni a lábamon, és sötét elégedettség futott át rajtam. Kaden kitartásának és a belém vetett hitének köszönhetően jutottam el idáig. Már nem az a kislány vagyok, akit Jordan megpróbált megölni a Konvergencián.

Amikor már lihegtem, és csöpögött rólam az izzadság, megálltam, hogy szünetet tartsak. Nem lett volna jó, ha túlságosan kifárasztom magam, mert Jordan bármikor visszajöhetett. Leültem az ágyra, és számba vettem, hogy mit tudok. Az Oroszlán-falka Arizonában, Phoenix közelében tanyázik, de ennél többet nem tudtam a területükről. Jelenleg Oroszlán-időszak van, így erősebbek, mint bármelyik másik falka, amíg át nem lépünk a Szűz-időszakba. Ez óriási hátrányt jelentett a számomra. Lehetetlennek tűnt a menekülés, és volt egy rövid, kétségbeesett pillanatom, amikor úgy éreztem, hogy talán soha nem jutok ki innen. Elképzeltem, hogy évekig sorvadozom majd a zárkámban, míg végül megadom magam a párköteléknek, és hagyom, hogy Jordan az alfa-nőstényévé tegyen.

Nem, mondtam magamnak. Meg fogod találni a kiutat. Muszáj.

Különben sem voltak elpazarolni való éveim. Alig két hét lehetett hátra a következő teliholdig. Ha ki tudnék jutni éjjel, talán ki tudnám használni a holdfényt a szökéshez. Addig is várnom kellett a megfelelő pillanatra. A feladás nem volt opció. Vissza fogok térni Kadenhez. Valahogyan.

Az egyik őr hozott még vizet, de máskülönben senki sem szólt hozzám. Nem tudtam, mennyi az idő, és egy kicsit megzavart, hogy nem láttam, nappal van-e, vagy éjszaka. Lehunytam a szemem, és az érzékeimmel kezdtem el körbetapogatózni. Úgy döntöttem, hogy nappal van, bár nem tudhattam, hogy jól gondolom-e. Egyszerre félve és reménykedve vártam Jordan visszatértét, miközben az idő csigalassúsággal vánszorgott.

Végül megint hallottam, hogy valaki közeledik a folyosón, és felültem. Zsigerből éreztem, hogy Jordan az, mielőtt még megpillantottam volna. Megerősítettem magam vele szemben, és győzködtem magam, hogy semmi olyat nem tud mondani, ami miatt bedőlnék neki. Mivel úgy tűnt, hogy a távolságtartás segít a józan eszem megőrzésében, nekivetettem a hátam a legtávolabbi falnak.

Elhúztam a szám, amikor Jordan kinyitotta az ajtót, de nem riasztotta el a grimaszom. Csak egy bájos mosollyal reagált, és intett a kezével. Még három alakváltó jött be a parancsára, ennivalóval, székekkel és egy összecsukható asztallal. Ez volt a legnagyobb alakváltó csapat, amit azóta láttam, hogy magamhoz tértem. Pislogtam, és azon tűnődtem, hogy vajon mire készülhetnek. Bármi is volt az, biztosan nem jelentett jót.

– Reméltem, hogy ma este veled vacsorázhatok – jegyezte meg Jordan.

– Én pedig azt reméltem, hogy visszatérhetek a saját falkámhoz, de nem mindig kapjuk meg, amit akarunk – válaszoltam.

Sajnos a gyomrom éppen ezt a pillanatot választotta, hogy hangosan megkorduljon. Sok idő telt el azóta, hogy megettem, amit Jordan korábban hozott, és már régen elégettem az egészet a gyakorlatozással. Áruló, gondoltam, amikor lenéztem a hasamra.

Jordan mosolya csak még szélesebb lett a hangtól, amit nyilvánvalóan ő is hallott. Azok a rohadt farkasérzékek!

– Mindketten tudjuk, hogy enned kell. Ugyan min változtat, ha velem teszed?

– Rendben – feleltem, és ebbe az egyetlen szóba próbáltam belesűríteni minden ellenkezésemet.

Ha Jordan észre is vette a maró hangnemet, nem mutatta. Pimaszul vigyorgott rám, miközben a három alakváltó a háta mögött felállította az asztalt és a két széket, aztán kirakták a tányérokat és az evőeszközöket. A gyomrom ekkor egy halkabbat kordult az ennivaló láttán, és az illattól megint elindult a nyálelválasztásom. A helyzet egyetlen előnye az volt, hogy az éhség olyannyira elfeledtette velem a párkötelék vonzását, hogy az már­már elviselhető lett.

Jordan biccentett az egyik őrnek, aki odalépett egy kulcscsomóval, amely megcsörrent, amikor Jordan kiválasztotta belőle a megfelelőt. Megjegyeztem, hogy melyik kulcs volt az: egy kissé nagyobb, fényes darab, mintha nemrég cserélték volna ki a zárat a cellán. Amikor Jordan kiengedett, észrevettem, hogy a másik őr vigyázzban áll, és úgy éreztem, mintha lyukat égetne a hátamba a tekintete.

Rápillantottam.

– Ne izgulj, nem vagyok olyan hülye, hogy megpróbáljak elszökni.

– Ha azt hinném, hogy el fogsz szökni, nem engedtelek volna ki – mondta Jordan, miközben tökéletes úriemberként kihúzta nekem a széket. – De mindketten tudjuk, hogy nem fogod megtenni.

Leültem, és a tányéromra néztem. Egy vastag szelet steak volt sötét mártással, sült krumplival és fokhagymás zöldbabbal. Beledöftem a villámat, és már túl voltam néhány falaton, amikor felpillantottam, és láttam, hogy Jordan túlságosan is elégedetten figyel. Mindkettőnknek töltött egy-egy pohár vörösbort, mintha ez egy randi lett volna. Talán számára az is volt.

Óvatosan ittam egy kortyot a borból, bár tudtam, hogy alakváltó anyagcserém megakadályozza, hogy az alkoholnak bármilyen hatása legyen rám.

– Minden hölgyet, akinek udvarolsz, úgy kezelsz, mintha a foglyod lenne, vagy csak én vagyok ilyen szerencsés?

– Nem akarlak fogságban tartani – mondta Jordan szenvtelen, nyugodt hangon. Ez ugyanaz az alakváltó lett volna, aki vicsorgott és morgott rám, aki üldözött és megvert a Konvergencián? Egy cseppet sem bíztam ebben az új, nyájas Jordanben, de nem tudtam levenni róla a szemem. Piszkosul jól nézett ki ma este az újabb fehér ingében, ami éppen csak annyira volt kigombolva felül, hogy kivillanjon belőle izmos mellkasa, az ingujját pedig feltűrte szexi, izmos karján. A vágy hullámától megfeszült a combom, és újabb falatot tömtem a számba, mielőtt valami olyat mondtam volna, amit később megbánok.

– Azt tervezem, hogy abban a pillanatban kiengedlek ebből a cellából, amint felszabadultál az alól az agymosás alól, amit azok a kígyók végeztek rajtad – folytatta Jordan.

